Aru kinnitas ERR-ile, et veel kevadel oli ta veendunud, et ei kavatse tulevastel riigikogu valimistel kandideerida, aga kohtumised erinevate inimestega Tartus ja Ida-Virumaal panid ta taas kandideerimise üle mõtlema.

"Kevadel olin veendunud, et ma ei lähe [kandideerima]. Suvel, olles kohtunud paljude erinevate inimestega, Ida-Virumaal ja Tartus, siis jälle tunnen, et võib-olla peaks kandideerima." ütles ta.

Aru rääkis, et osalt tunneb ta kohustust, et ühiskonnas oleks esindatud Vabaerakonna vaated, teisalt tunneb ta, et väikese opositsioonierakonna saadikuna on end raske märgatavaks teha ja midagi muuta. "Ja ka valijatele on raske midagi ette näidata," lausus ta.

Aru, kes ise Vabaerakonda ei kuulu, vaid on selle toetajaliige, mõne teise erakonna nimekirjas valimistele ei plaani. "Pean oluliseks, et oleks mitmekesisus Eestis, parteide mõttes," märkis ta.

Krista Aru on mures selle üle, kas erakond valimistel üldse valimiskünnise ületab. "Kurvaks teeb, et see kolmeprotsendiline toetus kestab nii kaua. /.../ Põhjus on selles, et erakonnal ei ole selgeid seisukohti," rääkis Aru.

Aru sõnul on Vabaerakonna maailmavaade avatud rahvuslus, mis on osa vabast konservatismist. "Hoitakse traditsioonilisi inimlikke väärtusi, mis on lihtsa,d nagu usaldus üksteise austamine, kohustuse ja vastutustunne ja loobutakse loosunglikkusest. Aga samal ajal arendatakase seda, mis viib edasi - ettevõtlikust, väikeettevõtlust ja elu väikestes kohtades," sõnas Aru.

Oma kahtlustest riigikogu valimistel kandideerida kirjutas Aru ka hiljutises Facebooki sissekandes.